PMIndiaData/PMIndiaSum huggingface dataset:
प्रधानमंत्री 23 सितंबर को सभी राज्यों के पर्यावरण मंत्रियों के राष्ट्रीय सम्मेलन का उद्घाटन करेंगे

ये सम्मेलन ‘लाइफ’, जलवायु परिवर्तन, प्लास्टिक कचरे से निपटने, वन्यजीव और वन प्रबंधन से जुड़े मुद्दों पर केंद्र और राज्य सरकारों के बीच बेहतर तालमेल बनाने के लिए है प्रधानमंत्री श्री नरेन्द्र मोदी 23 सितंबर, 2022 को सुबह 10:30 बजे वीडियो कॉन्फ्रेंसिंग के जरिए गुजरात के एकता नगर में पर्यावरण मंत्रियों के राष्ट्रीय सम्मेलन का उद्घाटन करेंगे। इस मौके पर वे सभा को भी संबोधित करेंगे। सहकारी संघवाद की भावना को आगे बढ़ाते हुए ये सम्मेलन आयोजित किया जा रहा है ताकि बेहतर नीतियां बनाने में केंद्र एवं राज्य सरकारों के बीच और अधिक तालमेल बनाया जा सके। इन नीतियों से जुड़े विषय हैं- बहु-आयामी दृष्टिकोण के जरिए प्लास्टिक प्रदूषण को खत्म करना, ‘लाइफ-लाइफस्टाइल फॉर एनवायरनमेंट‘ पर ध्यान केंद्रित करने के साथ जलवायु परिवर्तन से प्रभावी ढंग से निपटने के लिए राज्य कार्य योजनाएं, आदि। इसमें डीग्रेडेड भूमि की बहाली और वन्यजीव संरक्षण पर विशेष जोर देने के साथ वन क्षेत्र को बढ़ाने पर भी ध्यान केंद्रित किया जाएगा। 23 और 24 सितंबर को आयोजित होने वाले इस दो दिवसीय सम्मेलन में छह विषयगत सत्र होंगे। इनमें ‘लाइफ‘, जलवायु परिवर्तन से निपटना (उत्सर्जन के शमन और जलवायु प्रभावों के अनुकूलन के लिए जलवायु परिवर्तन पर राज्य कार्य योजनाओं को अपडेट करना); परिवेश (एकीकृत हरित मंजूरी के लिए सिंगल विंडो सिस्टम); वानिकी प्रबंधन; प्रदूषण की रोकथाम और नियंत्रण; वन्यजीव प्रबंधन; प्लास्टिक और अपशिष्ट प्रबंधन जैसे विषयों पर ध्यान केंद्रित किया जाएगा।
उषा स्‍कूल के सिंथेटिक ट्रैक के उद्घाटन अवसर पर वीडियो कॉन्‍फ्रेंसिंग के जरिये प्रधानमंत्री का संबोधन

उषा स्‍कूल ऑफ एथलेटिक्‍स’ में सिंथेटिक ट्रैक के उद्घाटन अवसर पर सभी खेल प्रेमियों को बधाई। यह ट्रैक उषा स्‍कूल के विकास में एक महत्‍वपूर्ण पड़ाव है और यह प्रशिक्षुओं को आधुनिक सुविधाएं प्रदान करेगा। मैं इस स्‍कूल के विकास में हमारी अपनी भारत की पायोली एक्‍सप्रेस, ‘उड़न परी’ और ‘गोल्‍डन गर्ल’ पीटी उषा जी के योगदान के बारे में बताना चाहूंगा। पीटी उषा भारत में खेल की एक चमकती रोशनी रही हैं। उन्‍होंने जीवन में कई चुनौतियों का सामना किया और ओलंपिक के अंतिम मुकाबले तक पहुंचने में सफल रहीं। लेकिन महज एक मामूली अंतर से वह पदक हासिल करने से चूक गईं। भारतीय एथलेटिक्‍स के इतिहास में कुछ ही खिलाडि़यों ने उनके जैसा ट्रैक रिकॉर्ड हासिल किए हैं। उषा जी, राष्‍ट्र को आप पर गर्व है। लेकिन इससे भी अच्‍छी बात यह है कि उषा जी ने खेल के साथ अपना लगाव लगातार जारी रखा है। उनके व्‍यक्तिगत ध्‍यान और केंद्रित दृष्टिकोण ने अच्‍छे परिणाम लाने शुरू कर दिए हैं और अब मिस टिंटू लुका एवं मिस जिस्‍ना मैथ्‍यू जैसी उनकी प्रशिक्षु अंतरराष्‍ट्रीय स्‍तर पर अपनी छाप पहले ही छोड़ चुकी हैं। उषा जी की ही तरह ‘उषा स्‍कूल’ भी सरल और सीमित संसाधनों के इस्‍तेमाल के जरिये हर अवसर का बेहतरीन उपयोग कर रहा है। मैं इस अवसर पर खेल एवं युवा मामलों के मंत्रालय, भारतीय खेल प्राधिकरण और सीपीडब्‍ल्‍यूडी को भी इस परियोजना को पूरा करने के लिए बधाई देता हूं। हालांकि तमाम बाधाओं के कारण इस परियोजना को पूरा होने में थोड़ी देरी हो गई। लेकिन फिर भी, देर आए दुरुस्‍त आए। परियोजनाओं के कार्यान्‍वयन में तेजी लाना और उन्‍हें निर्धारित समय सीमा के भीतर पूरा करना हमारी सरकार की शीर्ष प्राथमिकताओं में शामिल है। वास्‍तव में इस परियोजना को 2011 में स्‍वी‍कृति दी गई थी लेकिन सिंथेटिक ट्रैक के लिए वर्क ऑर्डर 2015 में ही दिया जा सका। मुझे बताया गया है कि यह ट्रैक पूरी तरह पीयूआर ट्रैक है। इसे इस तरह से डिजाइन किया गया है कि ताकि चोट लगने की संभावना को काफी कम किया जा सके और यह अंतरराष्‍ट्रीय मानकों के अनुरूप हो। समाज के मानव संसाधन के विकास से खेल का काफी निकट संबंध है। मैं हमेशा से यह मानता रहा हूं कि खेल शरीर को स्‍वस्‍थ बनाए रखने के अलावा हमारे व्‍यक्तित्‍व को भी संवारता है और समग्र विकास को बढ़ावा देता है। यह कठिन परिश्रम और अनुशासन का संस्‍कार पैदा करता है। यह जीवन के लिए शिक्षा प्रदान करता है जो हमारी सोचने की प्रक्रिया को समृद्ध करती है। खेल का मैदान एक उत्‍कृष्‍ट शिक्षक है। खेल के मैदान में हम जो एक सबसे अच्‍छी बात सीखते हैं, वह है समभाव- यानी हार और जीत दोनों को जीवन के एक हिस्‍से के रूप में स्‍वीकार करना।‍ हम विजयी होने पर विनम्र होना सीखते हैं और ठीक उसी समय हम यह भी सीखते हैं कि हमें हार में ही नहीं फंस जाना चाहिए। हार कोई अंत नहीं है, बल्कि यह नए सिरे से ऊपर उठने और वांछित परिणाम हासिल करने की शुरुआत है। खेल हमारी टीमवर्क यानी साथ मिलकर काम करने की क्षमता को समृद्ध करता है। साथ ही खुलेपन की भावना भी लाता है और हमें दूसरों को स्‍वीकार करने की क्षमता प्रदान करता है। इसलिए यह जरूरी है कि हम अपने देश में युवाओं के जीवन के एक हिस्‍से के तौर पर खेल को अपनाएं। मेरे लिए खेल में निम्‍नलिखित विशेषताएं समाहित होती हैं। मैं इसे समझाने के लिए खेल यानी स्‍पोर्ट्स शब्‍द को विस्‍तारित करना चाहूंगा: एस यानी स्किल अर्थात कौशल, पी यानी पर्सविरन्‍स अर्थात धीरज, ओ यानी ऑप्टिमीज्‍म अर्थात आशावादिता, आर यानी रिजिलीयन्‍स अर्थात लचीलापन, टी यानी टिनैसिटी अर्थात दृढ़ता, एस यानी स्‍टैमिना अर्थात सहन शक्ति।
प्रधानमंत्री कल महाराष्ट्र के दौरे पर जाएंगे

प्रधानमंत्री नांदेड़ में एकलव्य आदर्श आवासीय विद्यालय राष्ट्र को समर्पित करेंगे प्रधानमंत्री कल अजनी-पुणे ट्रेन और भुसावल-बांद्रा खंदेश एक्सप्रेस ट्रेन को हरी झंडी दिखाएंगे प्रधानमंत्री पीएमकेएसवाई के तहत लोअर पंजारा मीडियम प्रोजेक्ट का उद्घाटन करेंगे जलगांव-उढ़ाना दोहरीकरण और विद्युतीकरण रेल परियोजना का उद्घाटन होगा प्रधानमंत्री श्री नरेन्द्र मोदी 16 फरवरी, 2019 को महाराष्ट्र के यवतमाल और धुले के दौरे पर जाएंगे। वे राज्य में कई परियोजनाओं का अनावरण करेंगे। यवतमाल प्रधानमंत्री कल नांदेड़ में एकलव्य आदर्श आवासीय विद्यालय का उद्घाटन करेंगे। आधुनिक सुविधाओं से संपन्न इस विद्यालय की कुल क्षमता 420 रखने की है। इससे जनजातीय छात्रों के बीच शिक्षा का स्तर सुधारने में मदद मिलेगी और यह उनकी सम्पूर्ण प्रगाति एवं व्यक्तित्व विकास का माहौल उपलब्ध कराएगा। प्रधानमंत्री कल प्रधानमंत्री आवास योजना के तहत बने मकानों के चयनित लाभार्थियों को ई-गृह प्रवेश की कुंजी सौपेंगे। प्रधानमंत्री वीडियो लिंक के जरिए अजनी (नागपुर)-पुणे ट्रेन को हरी झंडी दिखाएगे। इस ट्रेन में 3-टियर वातानुकूलित कोच होंगे और यह नागपुर एवं पुणे के बीच रात्रि सेवा उपलब्ध कराएगी। प्रधानमंत्री बटन दबाकर केन्द्रीय सड़क कोष (सीआरएफ) के तहत बनने वाली सड़कों की आधारशिला रखेगे। प्रधानमंत्री महाराष्ट्र राज्य ग्रामीण आजीविका मिशन (एमएसआरएलएम) के तहत महिला स्वयं सहायता समूहों को प्रमाण पत्र/चेक देंगे। वित्तीय समावेशन के उद्देश्य के साथ एमएसआरएलएम सामाजिक बदलाव का काम करता है जिससे घर-घर वित्तीय सेवाओं के जरिए कृषि और गैर-कृषि आजीविका के अवसर सुनिश्चित करने में मदद मिलती है। धुले प्रधानमंत्री यवतमाल के बाद कल धुले पहुंचेंगे जहां वे पीएमकेएसवाई के तहत लोअर पंजारा मीडियम प्रोजेक्ट का उद्घाटन करेंगे। यह परियोजना 2016-17 में प्रधानमंत्री कृषि सिंचन योजना (पीएमकेएसवाई) में शामिल किया गया था। इसकी कुल जल संचय क्षमता 109.31 एमक्यूम है जिससे धुले जिले में 21 गांवों की 7,585 हेक्टेयर जमीन को सिंचाई की सुविधा मिल पाएगी। प्रधानमंत्री सुलवाड़े जामफल कनोली लिफ्ट सिंचाई योजना की आधारशिला रखेंगे। इस योजना के तहत 124 दिनों के मानसून मौसम में तापी नदी से बाढ़ के 9.24 टीएमसी पानी को हटाया जा सकेगा। इससे धुले जिले में लगभग 100 गांवों की 33,367 हेक्टेयर जमीन को सिंचाई मिलने का अनुमान है। प्रधानमंत्री अमृत योजना के तहत धुले शहर जलापूर्ति योजना की आधारशिला रखेंगे। इससे औद्योगिक और वाणिज्यिक विकास के लिए जल की उपलब्धता सुनिश्चित होगी। प्रधानमंत्री धुले-नरदाना रेल मार्ग और जलगांव-मनमाड तीसरा रेल मार्ग की आधारशिला रखेंगे। प्रधानमंत्री वीडियो लिंक के जरिए भुसावल-बांद्रा खंदेश एक्सप्रेस ट्रेन को हरी झंडी दिखाएंगे। यह रात्रि सेवा देने वाली ट्रेन है जो मुम्बई-भुसावल को सीधे जोड़ेगी। यह ट्रेन सप्ताह में तीन दिन चलेगी। प्रधानमंत्री जलगांव-उढ़ाना दोहरीकरण और विद्युतीकरण रेल परियोजना का उद्घाटन करेंगे। इस परियोजना से यात्रियों और सामानों की ढुलाई की क्षमता बढ़ेगी। यह नन्दुरबार, व्यारा, धरनगांव और इस खंड के अन्य स्थानों के विकास में प्रेरक की भूमिका निभाएगा।
प्रधानमंत्री ने दक्षिण एशिया में रामसर स्थलों का सबसे बड़ा नेटवर्क भारत में होने पर हर्ष व्यक्त किया

प्रधानमंत्री श्री नरेन्द्र मोदी ने दो और आद्रभूमि, गुजरात के खिजड़िया पक्षी अभयारण्य तथा उत्तरप्रदेश के बखिरा पक्षी विहार को रामसर स्थलों की सूची में शामिल किये जाने पर हर्ष व्यक्त किया है। केंद्रीय पर्यावरण, वन और जलवायु परिवर्तन मंत्री श्री भूपेन्द्र यादव के ट्वीट के प्रत्युत्तर में प्रधानमंत्री ने ट्वीट कियाः “शानदार समाचार! दक्षिण एशिया में ऐसे स्थलों का सबसे बड़ा नेटवर्क देश में है और इससे वन्यजीवों तथा वनस्पति के संरक्षण तथा प्रकृति के साथ समरसता के साथ रहने की हमारे देशवासियों की प्रतिबद्धता का पता चलता है।”
प्रधानमंत्री ने कनाडा के प्रधानमंत्री- नामित श्री जस्टिन ट्रूडू के साथ टेलीफोन पर बातचीत की

प्रधानमंत्री श्री नरेन्द्र मोदी की कनाडा के प्रधानमंत्री- नामित एवं लिबरल पार्टी के नेता श्री जस्टिन ट्रूडू के साथ टेलीफोन पर बातचीत हुई। प्रधानमंत्री ने कनाडा में हाल में हुए आम चुनाव में लिबरल पार्टी को विजयी बनाने पर श्री ट्रूडू को हार्दिक बधाई दी। उन्होंने कनाडा को प्रगति एवं समृद्धि के पथ पर आगे बढ़ाने की श्री ट्रूडू की नई जिम्मेदारियों में उनकी सफलता की कामना की। प्रधानमंत्री ने इस वर्ष अप्रैल में कनाडा की यात्रा के दौरान श्री ट्रूडू के साथ हुई उनकी मुलाकात का स्मरण किया। उन्होंने कहा कि भारत-कनाडा के संबंध लोकतंत्र के समान ढांचे, बहुलवाद, कानून के शासन का समर्थन करने एवं लोगों के बीच रिश्तों को प्रगाढ़ बनाने की प्रबल इच्छा से जुड़े हैं। भारत कनाडा के साथ अपनी रणनीतिक साझेदारी को गहरा करने और इसे और अधिक विस्तारित करने को उच्च प्राथमिकता देता है। श्री ट्रूडू ने प्रधानमंत्री को उनकी शुभकामनाओं के लिए धन्यवाद दिया। श्री ट्रूडू ने संबंधों को और मजबूत बनाने के लिए प्रधानमंत्री के साथ घनिष्टतापूर्वक काम करने तथा राजनीतिक, आर्थिक एवं सुरक्षा समेत सहयोग के सभी क्षेत्रों में प्रगति करने की अपनी मजबूत इच्छा व्यक्त की। प्रधानमंत्री ने श्री ट्रूडू को भारत की आधिकारिक यात्रा करने के लिए आमंत्रित किया, जिसे श्री ट्रूडू ने सहर्ष स्वीकार किया। दोनों नेताओं ने आगामी जी-20 एवं सीओपी सम्मेलनों के दौरान भी मुलाकात करने पर सहमति जताई।
प्रधानमंत्री ने जाति आधारित राजनीति खत्‍म करने की अपील की, कहा पूर्वी भारत को तेज गति से विकास करना चाहिए

प्रधानमंत्री श्री नरेन्‍द्र मोदी ने आज महान कवि रामधारी सिंह दिनकर का स्‍मरण करते हुए जाति आधारित राजनीति समाप्‍त करने की अपील की। प्रधानमंत्री ने कहा कि अगर भारत को तरक्‍की करनी है तो बिहार समेत पूर्वी भारत के लिए विकास करना और भारत के पश्चिमी भाग के समतुल्‍य आना अनिवार्य है। वह दिनकर की दो महान कृतियों ‘संस्‍कृति के चार अध्‍याय’ और ‘परशुराम की प्रतीक्षा’ की स्‍वर्ण जयंती के अवसर पर नई दिल्‍ली में आयोजित एक समारोह को संबोधित कर रहे थे। प्रधानमंत्री ने 1961 में श्री रामधारी सिंह दिनकर द्वारा लिखे एक पत्र का स्‍मरण किया जिसमें दिनकर ने जोर देकर कहा था कि उनके जन्‍म स्‍थान बिहार को अनिवार्य रूप से जाति आधारित मतभेदों को भूल जाना चाहिए और एक प्रतिभा आधारित समाज की दिशा में काम करना चाहिए। अपने पत्र में दिनकर ने यह भी कहा था कि अगर बिहार के लोग जाति से ऊपर नहीं उठते तो राज्‍य में सार्वजनिक जीवन नष्‍ट हो जाएगा। प्रधानमंत्री ने राष्‍ट्र कवि ‘दिनकर को एक महान भविष्‍यदृष्‍टा बताया। उन्‍होंने कहा कि एक समय हजारों लोगों ने दिनकर की कविताओं को कंठस्‍थ कर रखा था जिनमें भारत की विरासत और संस्‍कृति समावेशित थी और जो भारत के सारतत्‍व को समझने का सर्वश्रेष्‍ठ तरीका था। श्री नरेन्‍द्र मोदी ने यह भी कहा कि बहुत कम कृतियां दिनकर की लेखनी की तरह समय की कसौटी पर खरा उतर पाती हैं। उन्‍होंने कहा कि दिनकर अपनी लेखनी के जरिए मार्ग को प्रज्‍जवलित करना चाहते थे और समाज को आगे बढ़ने का रास्‍ता दिखाना चाहते थे। प्रधानमंत्री ने कहा कि दिनकर की कृतियां भारतीयों की कई पीढि़यों को विकास और तरक्‍की के लिए प्रेरणा देती रही हैं।
प्रधानमंत्री नई दिल्ली में एएसआई के नए मुख्यालय का उद्घाटन करेंगे

प्रधानमंत्री श्री नरेन्द्र मोदी 12 जुलाई, 2018 को नई दिल्ली स्थित तिलक मार्ग पर भारतीय पुरातत्व सर्वेक्षण (एएसआई) के नए मुख्यालय का उद्घाटन करेंगे। नए मुख्यालय में कम ऊर्जा खपत वाली लाइटिंग व्यवस्था और वर्षा जल संचयन सहित अत्याधुनिक सुविधाएं होंगी। इस भवन में एक केन्द्रीय पुरातत्व पुस्तकालय भी होगा, जिसमें लगभग 1.5 लाख पुस्तकों और पत्र-पत्रिकाओं का संग्रह होगा।
प्रधानमंत्री ने सऊदी अरब के शाह अब्दुल्ला के निधन पर शोक व्यक्त किया

प्रधानमंत्री श्री नरेन्द्र मोदी ने सऊदी अरब के शाह अब्दुल्ला के निधन पर शोक व्यक्त करते हुए कहा, “शाह अब्दुल्ला के निधन से हमने एक ऐसी महत्वपूर्ण शख्सियत को खो दिया है जिसने अपने देश पर अमिट प्रभाव छोड़ा है। उनके निधन पर मैं शोक व्यक्त करता हूं। इस दुःख की घड़ी में हमारी संवेदनाएं सऊदी अरब के लोगों के साथ हैं, जिन्होंने अपने मार्गदर्शक शाह अब्दुल्ला को खो दिया है। कुछ दिन पहले मैंने क्राउन प्रिंस सलमान से बात की थी और शाह अब्दुल्ला के स्वास्थ्य के बारे में जानकारी ली थी। शाह अब्दुल्ला के निधन की खबर बेहद दुःखद है।”
प्रधानमंत्री ने 240 मेगावाट क्षमता वाली उरी-2 पनबिजली परियोजना राष्‍ट्र को समर्पित की

प्रधानमंत्री श्री नरेन्‍द्र मोदी ने आज जम्‍मू-कश्‍मीर में 2290 करोड़ रुपये की लागत वाली राष्‍ट्रीय पनबिजली निगम (एनएचपीसी) द्वारा तैयार 240 मेगावाट क्षमता की उरी-2 पनबिजली परियोजना राष्‍ट्र को समर्पित की। परियोजना स्‍थल पर लोगों को संबोधित करते हुए प्रधानमंत्री महोदय ने कहा कि उनकी सरकार देश से अंधेरे को हटाने के लिए प्रतिबद्ध है। उन्‍होंने कहा कि इस परियोजना को श्री अटल बिहारी वाजपेयी की सरकार के दौरान शुरू किया गया था और हमने उस सपने को साकार किया है। उन्‍होंने कहा कि देश में 1.5 लाख मेगावाट पनबिजली उत्‍पादन की संभावना है, किंतु अब तक हम इसके बड़े हिस्‍से से लाभ प्राप्‍त करने में समर्थ नहीं हो पाये हैं। आज जबकि वैश्विक तपन एक ऐसा मुद्दा है जो पूरी मानव जाति को प्रभावित करता है, हम अक्षय ऊर्जा स्रोतों पर अधिकतम जोर देंगे। प्रधानमंत्री महोदय ने कहा कि हमारा लक्ष्‍य अधिकतम पनबिजली संभावना का लाभ प्राप्‍त करना है। उन्‍होंने कहा कि विकास और आर्थिक वृद्धि के लिए बिजली एक अनिवार्य आवश्‍यकता है। उन्‍होंने कहा‍ कि जम्‍मू-कश्‍मीर की पूरी अर्थव्‍यवस्‍था को पनबिजली परियोजनाओं से ताकत मिलेगी। भूटान का उदाहरण देते हुए उन्‍होंने कहा कि उस देश की अर्थव्यवस्‍था अब पनबिजली के इर्द-गिर्द तैयार हो रही है। प्रधानमंत्री ने कहा कि बिजली पारेषण (ट्रांसमिशन) लाइनों के नेटवर्क की ओर पर्याप्‍त ध्‍यान नहीं दिया गया है और उनकी सरकार सार्वजनिक-निजी भागीदारी प्रारूप के माध्‍यम से इस कार्य को आगे ले जाएगी। जम्‍मू-कश्‍मीर के राज्‍यपाल श्री एन एन वोहरा, जम्मू-कश्‍मीर के मुख्‍यमंत्री श्री उमर अब्‍दुल्‍ला और बिजली राज्‍य मंत्री (स्‍वतंत्र प्रभार) श्री पीयूष गोयल इस अवसर पर उपस्थित थे।
प्रधानमंत्री ने गुजरात के स्थापना दिवस पर गुजरात के लोगों को बधाई दी

प्रधानमंत्री श्री नरेन्द्र मोदी ने गुजरात के स्थापना दिवस पर गुजरात के लोगों को बधाई दी है। एक ट्वीट में प्रधानमंत्री ने कहा; "गुजरात के स्थापना दिवस पर, गुजरात के लोगों को मेरी शुभकामनाएं। महात्मा गांधी, सरदार पटेल और कई अन्य महान लोगों के आदर्शों से प्रेरित होकर, गुजरात के लोगों को उनकी विविध उपलब्धियों के लिए व्यापक रूप से सराहा जाता है। गुजरात आने वाले वर्षों में प्रगति करता रहे ऐसी अभिलाषा है।"
प्रधानमंत्री ने क्रिसमस के अवसर पर देशवासियों को बधाई दी

प्रधानमंत्री श्री नरेन्‍द्र मोदी ने क्रिसमस के अवसर पर देशवासियों को बधाइयां दी हैं। अपने संदेश में प्रधानमंत्री ने कहा, ‘सभी लोगों के लिए क्रिसमस की शुभकामनाएं हैं। इस अवसर पर हम जीसस क्राइस्‍ट के पवित्र उपदेशों को याद करने के साथ ही एक करूणामय और समतामूलक समाज के निर्माण की दिशा में उनके प्रयासों का भी स्‍मरण करें।’
प्रधानमंत्री ने एसयू-30 एमकेआई से ब्रह्मोस की प्रथम सफल टेस्ट फायरिंग पर हर्ष व्यक्त किया

प्रधानमंत्री श्री नरेन्‍द्र मोदी ने एसयू-30 एमकेआई लड़ाकू विमान से ब्रह्मोस एएलसीएम (एयर लांच क्रूज मिसाइल) के प्रथम सफल परीक्षण पर हर्ष व्यक्त किया है। प्रधानमंत्री ने इस शानदार करतब के साथ जुड़े सभी लोगों को हार्दिक बधाई दी। प्रधानमंत्री ने कहा, एसयू-30 एमकेआई से ब्रह्मोस एएलसीएम की प्रथम सफल फायरिंग पर हर्ष हुआ। इस शानदार करतब से जुड़े सभी व्यक्तियों को बहुत-बहुत बधाई।
मंत्रिमंडल ने भारत और उज्बेकिस्ताान के बीच सौर ऊर्जा के क्षेत्र में सहयोग के लिए समझौता ज्ञापन पर हस्तासक्षर करने की मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल को भारत और उज्‍बेकिस्‍तान के बीच सौर ऊर्जा के क्षेत्र में सहयोग के लिए समझौता ज्ञापन (एमओयू) पर हस्‍ताक्षर किए जाने के बारे में अवगत कराया गया। इस समझौता ज्ञापन के तहत कार्य का मुख्‍य क्षेत्र राष्‍ट्रीय सौर ऊर्जा संस्‍थान (एनआईएसई), नवीन एवं नवीकरणीय ऊर्जा मंत्रालय, भारत तथा अंतर्राष्‍ट्रीय सौर ऊर्जा संस्‍थान (आईएसईआई) उज्‍बेकिस्‍तान के बीच परस्‍पर पहचान किए गए निम्‍नलिखित क्षेत्रों में अनुसंधान/प्रदर्शन/पायलट परियोजनाओं की पहचान करना है :- सोलर फोटोवोल्टिक भंडारण प्रौद्योगिकियां प्रौद्योगिकी का हस्‍तांतरण परस्‍पर अनुबंध के आधार पर दोनों पक्ष अंतर्राष्‍ट्रीय सौर गठबंधन (आईएसए) सदस्‍य देशों में पायलट परियोजना के कार्यान्‍वयन और तैनाती के लिए कार्य करेंगे।
प्रधानमंत्री एडवांटेज असम-विश्व निवेशक शिखर सम्मेलन 2018 के उद्घाटन सत्र को संबोधित करेंगे

प्रधानमंत्री श्री नरेन्द्र मोदी कल गुवाहाटी में एडवांटेज असम-विश्व निवेशक शिखर सम्मेलन 2018 के उद्घाटन सत्र को संबोधित करेंगे। यह दो दिवसीय सम्मेलन असम सरकार का अब तक का सबसे बड़ा निवेश संवर्धन और निवेश सुविधा का आयोजन है। शिखर सम्मेलन के दौरान असम द्वारा निवेशकों को प्रदान किये जाने वाले भू-रणनीतिक लाभों को रेखांकित किया जाएगा। आयोजन के तहत निर्यात-आधारित निर्माण और दक्षिण एवं दक्षिण-पूर्व एशिया की उभरती हुई अर्थव्यवस्थाओं को सेवाओं के संबंध में राज्य द्वारा प्रदान किए जाने वाले अवसरों का ब्यौरा उपलब्ध किया जाएगा। शिखऱ सम्मेलन में राज्य में उपलब्ध निवेश अवसरों को पेश किया जाएगा, जिनमें ऊर्जा, कृषि एवं खाद्य प्रसंस्करण, आईटी एवं आईटीईएस, नदी यातायात एवं बंदरगाह टाउनशिप, प्लास्टिक एवं पेट्रो-रसायन, औषधि एवं चिकित्सा उपकरण, हथकरघा, कपड़ा एवं हस्तशिल्प, पर्यटन, सत्कार एवं स्वास्थ्य, नागरिक विमानन तथा पैट्रोलियम एवं प्राकृतिक गैस संबंधी क्षेत्र शामिल हैं।
प्रधानमंत्री ने तेलंगाना और आंध्र प्रदेश के मुख्यमंत्रियों के साथ बातचीत की

प्रधानमंत्री श्री नरेन्‍द्र मोदी ने तेलंगाना के मुख्यमंत्री, श्री के. चंद्रशेखर राव और आंध्र प्रदेश के मुख्यमंत्री, श्री वाई.एस.जगनमोहन रेड्डी के साथ भारी वर्षा के कारण तेलंगाना और आंध्र प्रदेश में स्थिति के बारे में बातचीत की। "तेलंगाना के मुख्यमंत्री श्री के. चंद्रशेखर राव और आंध्र प्रदेश के मुख्य मंत्री वाई.एस. जगन मोहन रेड्डी से भीषण वर्षा के कारण तेलंगाना और आंध्र प्रदेश में स्थिति के बारे में बातचीत हुई है। प्रधान मंत्री ने दोनो राज्यों में बचाव और राहत कार्य में केंद्र की ओर से हर संभव सहायता का आश्वासन दिया। प्रधान मंत्री ने कहा,"तेज़ वर्षा कारण जो लोग प्रभावित हुए हैं,उनके दुख दर्द में मेरी संवेदनाएँ उनके साथ हैं।"
कैबिनेट ने बेनामी संपत्ति लेन-देन निषेध अधिनियम, 1988 के तहत निर्णयन प्राधिकरण के गठन और अपीलीय न्‍यायाधिकरण की स्‍थापना को स्‍वीकृति दी

प्रधानमंत्री श्री नरेन्‍द्र मोदी की अध्‍यक्षता में केंद्रीय मंत्रिमंडल ने बेनामी संपत्ति लेन-देन निषेध अधिनियम (पीबीपीटी), 1988 के तहत निर्णयन प्राधिकरण के गठन और अपीलीय न्‍यायाधिकरण की स्‍थापना को स्‍वीकृति दे दी है। मुख्‍य बातें : i. पीबीपीटी अधिनियम के तहत तीन अतिरिक्‍त खंडपीठों के साथ निर्णयन प्राधिकरण का गठन किया जाएगा और अपीलीय न्‍यायाधिकरण की स्‍थापना की जाएगी। ii. निर्णयन प्राधिकरण, इस प्राधिकरण की खंडपीठों और अपीलीय न्‍यायाधिकरण को अधिकारीगण एवं कर्मचारीगण उपलब्‍ध कराये जायेंगे। आयकर विभाग/केन्‍द्रीय प्रत्‍यक्ष कर बोर्ड (सीबीडीटी) में समान स्‍तर/रैंक वाले वर्तमान पदों का उपयोग अन्‍यत्र करके यह काम पूरा किया जाएगा। iii. निर्णयन प्राधिकरण और अपीलीय न्‍यायाधिकरण दिल्‍ली के राष्‍ट्रीय राजधानी क्षेत्र (एनसीटीडी) में ही अवस्‍थित होंगे। निर्णयन प्राधिकरण की खंडपीठ कोलकाता, मुम्‍बई और चेन्‍नई में अवस्थित हो सकती है। प्रस्‍तावित निर्णयन प्राधिकरण के अध्‍यक्ष के साथ सलाह-मशवि‍रा करने के बाद ही इस बारे में आवश्‍यक अधिसूचना जारी की जायेगी। लाभ : उपर्युक्‍त मंजूरी मिल जाने से निर्णयन प्राधिकरण को सौंपे गये मामलों का कारगर एवं बेहतर निपटान संभव होगा और इसके साथ ही निर्णयन प्राधिकरण के ऑर्डर के खिलाफ अपीलीय न्‍यायाधिकरण में की जाने वाली अपील का भी त्‍वरित निपटान संभव हो पायेगा। निर्णयन प्राधिकरण के गठन से पीबीपीटी अधिनियम के तहत की जाने वाली प्रशासनिक कार्रवाई की प्रथम चरण समीक्षा करने में मदद मिलेगी। प्रस्‍तावित अपीलीय न्‍यायाधिकरण की स्‍थापना से पीबीपीटी अधिनियम के तहत निर्णयन प्राधिकरण द्वारा जारी किये जाने वाले ऑर्डर के खिलाफ अपील करने की समुचित व्‍यवस्‍था संभव हो पायेगी।
मंत्रिमंडल ने आतंकवाद से निपटने पर एक संयुक्त कार्य समूह की स्थापना के लिए भारत और मोरक्को के बीच समझौते को मंजूरी दी

प्रधानमंत्री श्री नरेन्द्र मोदी की अध्यक्षता में मंत्रिमंडल ने आतंकवाद से निपटने पर एक संयुक्त कार्य समूह (जेडब्ल्यूजी) की स्थापना के लिए भारत और मोरक्को के बीच समझौते को अपनी मंजूरी दे दी है। इस संयुक्त कार्य समूह की स्थापना होने पर आंतकवादी हमले से संबंधित मामले को सुलझाने में मदद मिलेगी। आंतकवादी गतिविधियों के बारे में सूचना प्राप्त करने अथवा उसके आदान-प्रदान में यह समझौता एक आधार के रूप में काम करेगा।
केन्द्रीय मंत्रिमंडल ने भारतीय प्रतिभूति और विनिमय बोर्ड एवं वित्तीय नियामक आयोग, मंगोलिया के बीच द्विपक्षीय समझौता ज्ञापन (एमओयू) पर हस्ताक्षर करने की मंजूरी दी

प्रधानमंत्री श्री नरेन्द्र मोदी की अध्यक्षता में केंद्रीय मंत्रिमंडल ने आज भारतीय प्रतिभूति और विनिमय बोर्ड (सेबी) तथा वित्तीय नियामक आयोग, मंगोलिया (एफआरसी) के बीच द्विपक्षीय समझौता ज्ञापन (एमओयू) पर हस्ताक्षर करने के प्रस्ताव को मंजूरी दे दी है। प्रमुख प्रभाव: एफआरसी, सेबी की तरह, अंतर्राष्ट्रीय प्रतिभूति आयोग संगठन बहुपक्षीय एमओयू (आईओएससीओ एमएमओयू) का सह-हस्ताक्षरकर्ता है। हालांकि, आईओएससीओ एमएमओयू के दायरे में तकनीकी सहायता का प्रावधान नहीं है। प्रस्तावित द्विपक्षीय समझौता ज्ञापन, प्रतिभूति कानूनों के प्रभावी प्रवर्तन के लिए सूचना साझाकरण ढांचे को मजबूत करने में योगदान देने के अलावा, एक तकनीकी सहायता कार्यक्रम के निर्माण में भी सहायता प्रदान करेगा। तकनीकी सहायता कार्यक्रम से अधिकारियों को पूंजी बाजार, क्षमता निर्माण गतिविधियों और कर्मचारियों के प्रशिक्षण कार्यक्रमों से जुड़े मामलों पर परामर्श के माध्यम से लाभ होगा। पृष्ठभूमि: भारतीय प्रतिभूति और विनिमय बोर्ड (सेबी) की स्थापना भारतीय प्रतिभूति और विनिमय बोर्ड अधिनियम, 1992 के तहत भारत में प्रतिभूति बाजारों को विनियमित करने के लिए की गई थी। सेबी का उद्देश्य निवेशकों के हितों की रक्षा करना और भारत में प्रतिभूति बाजारों के विकास को विनियमित और बढ़ावा देना है। सेबी अधिनियम, 2002 की धारा 11 की उप-धारा (2) के तहत खंड (आईबी); सेबी को बोर्ड के समान कार्य करने वाले अन्य प्राधिकरणों, चाहे वे भारत में हों या विदेश में, से प्रतिभूति कानूनों के संबंध में उल्लंघनों की रोकथाम करने या जांच करने से संबंधित मामलों में जानकारी मांगने या जानकारी देने का अधिकार देता है, जो अन्य कानूनों के प्रावधानों के अधीन है। भारत के बाहर किसी भी प्राधिकरण को कोई भी जानकारी प्रस्तुत करने के लिए, सेबी केंद्र सरकार के पूर्व अनुमोदन से ऐसे प्राधिकरण के साथ एक व्यवस्था या समझौता या समझ विकसित कर सकता है। इस पृष्ठभूमि में, एफआरसी ने सेबी से आपसी सहयोग और तकनीकी सहायता के लिए एक द्विपक्षीय समझौता ज्ञापन पर हस्ताक्षर करने का अनुरोध किया है। अब तक, सेबी ने अन्य देशों के पूंजी बाजार नियामकों के साथ 27 द्विपक्षीय समझौता ज्ञापनों पर हस्ताक्षर किए हैं। 2006 में स्थापित, वित्तीय नियामक आयोग (एफआरसी) एक संसदीय प्राधिकरण है, जिस पर बीमा और प्रतिभूति बाजार एवं सूक्ष्म वित्त क्षेत्र के प्रतिभागियों समेत गैर-बैंक क्षेत्र की निगरानी और विनियमन की ज़िम्मेदारी है। एफआरसी स्थिर और सुदृढ़ वित्तीय बाजार प्रदान करने के लिए जिम्मेदार है। आयोग गैर-बैंक वित्तीय संस्थानों, बीमा कंपनियों और मध्यवर्ती संस्थाओं, प्रतिभूति फर्मों तथा बचत और ऋण सहकारी समितियों का विनियमन करता है। साथ ही, यह व्यक्तिगत वित्तीय बाजार ग्राहकों (प्रतिभूति धारकों, घरेलू और विदेशी निवेशकों, और बीमा पॉलिसीधारकों) के अधिकारों को सुनिश्चित करता है और वित्तीय कदाचार से सुरक्षा प्रदान करता है।
प्रधानमंत्री ने सरदार वल्लभ भाई पटेल को उनकी पुण्य तिथि पर श्रद्धांजलि अर्पित की

प्रधानमंत्री श्री नरेन्द्र मोदी ने सरदार वल्लभ भाई पटेल को उनकी पुण्‍यतिथि पर श्रद्धांजलि अर्पित की। उन्होंने सरदार पटेल को राष्ट्र के लिए उनकी अनुकरणीय सेवा और एकता तथा अखंडता के संदेश के लिए स्‍मरण किया। प्रधानमंत्री ने कहा कि सरदार पटेल की पुण्य तिथि पर हम उन्‍हें सलाम करते हैं। हम उनकी अनुकरणीय सेवा को स्‍मरण करते हैं और उनके एकता और अखंडता के संदेश से बहुत प्रोत्‍साहित हैं।
प्रधानमंत्री ने ‘रन फॉर रियो’ को हरी झंडी दिखाई – एथलीट्स से देश के लिए अपना सर्वश्रेष्ठ देने का आग्रह किया

नई दिल्ली के मेजर ध्यानचंद नेशनल स्टेडियम से प्रधानमंत्री श्री नरेंद्र मोदी ने आज ‘रन फॉर रियो’ को हरी झंडी दिखाई। प्रधानमंत्री ने कहा कि भारतीय दल के प्रत्येक एथलीट ने अपना स्थान पाने के लिए कठिन मेहनत की है और निश्चित रूप से सभी खिलाड़ी रियो ओलंपिक में देश के लिए अपना सर्वोत्तम प्रदर्शन करेंगे। उन्होंने विश्वास प्रकट किया कि भारतीय एथलीट पूरे विश्व के लोगों का दिल जीतेंगे और दुनिया को दिखा देंगे कि भारत क्या है। उन्होंने देश से टोक्यो ओलंपिक 2020 के लिए आज से ही तैयार रहने की अपील की। उन्होंने अगले ओलंपिक के लिए देश के प्रत्येक जिले से कम से कम एक एथलीट की भागीदारी सुनिश्चित करने के लिए कहा। प्रधानमंत्री ने कहा कि इस बार खिलाड़ियों के दल को पहले ही रवाना किया जा चुका है ताकि खिलाड़ी वहां की स्थितियों के अभ्यस्त हो पाएं। प्रधानमंत्री ने सभी एथलीट को ओलंपिक गेम्स के लिए शुभकामनाएं दी। प्रधानमंत्री ने कहा, “ खेल जीवन की आवश्यकता है, हर किसी को खेलने और चमकने दो।“ बाद में प्रधानमंत्री ने ओलंपिक विवरणिका (ब्रोशर) का विमोचन किया और ‘रन फॉर रियो’ को हरी झंड़ी दिखाई।